Аспирантхэм дипломхэр иратыж
Къэбэрдей-Балъкъэрым Гуманитар къэхутэныгъэхэмкIэ и институтым иджыблагъэ щекIуэкIащ зэIущIэ гуапэ. Ар теухуат аспирантурэр мы гъэм къэзыухахэм дипломхэр етыжыным.
Абы зыкърагъэхьэлIащ Урысейм щIэныгъэхэмкIэ и академием и Къэбэрдей-Балъкъэр щIэныгъэ центрым и унафэщIым и къалэнхэр зыгъэзащIэ Нэгъуей Залымхъан, абы и къуэдзэ Улаков Махъты, щIэныгъэ-егъэджэныгъэ центрым и унафэщI Аба- зэ Алексей, кафедрэхэм я Iэтащхьэхэу БищIо Борисрэ Аккиевэ Светланэрэ, институтым и профсоюз зэгухьэныгъэм и унафэщI Уэщро Рубен, щIэныгъэ лэжьакIуэ нэхъыщхьэ Шэрджэс Заретэ, аспирантхэр, абыхэм я щIэныгъэ унафэщIхэр, ныбжьыщIэхэм я Iыхьлыхэр.
ЗэIущIэр къызэIуихащ Нэгъуей Залымхъан.
— Аспирантурэр къэзыухахэм япэу дипломхэр еттыну аращ мы гъэм. Нэхъапэм ар къызэраухам щыхьэт техъуэ тхылъымпIэ кIапэт яIэрыхьэр, — жи- Iащ Нэгъуей Залымхъан. — Фи щIэныгъэ лэжьыгъэм пыфщэну фи мурадмэ, ди гуапэу дывдэIэпыкъунущ. Къыхэфха гъуэгум ехъулIэныгъэфIхэр фиIэу фытетыну, фи цIэр ди щIыналъэм и мызакъуэу, хамэ къэралхэми щыIуну сынывохъуэхъу. Апхуэдэу фIыщIэшхуэ яхуэфащэщ ныбжьыщIэхэм ядэлажьэ ди щIэныгъэлI гумызагъэхэми.
Абазэ Алексей къыщыпсалъэм къыхигъэщащ аспирантхэр егугъуу зэреджар, КъБР-м и Iэтащхьэм къыбгъэдэкI стипендие ныбжьыщIитIым зэрыратыр, абыхэм еджапIэ нэхъыщхьэхэмрэ IуэхущIапIэ зэхуэмыдэхэм IэщIагъэлI нэсхэу зэрызыкъыщагъэлъагъуэр.
Дипломхэр иратыжащ институтым бзэмрэ литературэмкIэ и къудамэр къэзыухахэу Сокъур Замирэрэ Гергоковэ ФатIимэрэ, тхыдэмрэ археологиемрэ — Куэцэ Эльберд, Гериевэ ФатIимэ, Жэрыщты Анзор сымэ.
— Си мурадщ си канди-дат диссертацэр пхызгъэкIыну, — жиIащ диплом зратыжахэм ящыщ Куэцэ Эльберд. — Ар зытеухуар XX лIэщIыгъуэм икухэм, XXI и пэщIэдзэм ди лъэпкъ щэнхабзэм Тыркум щиIа щытыкIэрщ, абы игъуэта зэхъуэкIыныгъэхэрщ. Абы сфIэгъэщIэгъуэн дыдэу селэжьащ, ауэ иджыри сигу хуэзэгъакъым. Мыгувэу Тыркум сыкIуэну си гугъэщ, си лэжьыгъэм зыхущыщIэхэр хэслъхьэжыну. Апхуэдэу и щхьэкIэ зи гугъу сщIахэр къызэхъулIэмэ, еджэным докторантурэм щыпысщэну сыхуейт.
Тхыгъэри сурэтри зейр
ТАБЫЩ Динарэщ.
